Anet Vaikmaa

Anet Vaikmaa (sündinud 12. novembril 1989) on eesti laulja.

Haridus 
Vaikmaa on õppinud Tallinna 21. Koolis muusika süvaõppega klassis, Tallinna Muusikakoolis klaveri eriala, Georg Otsa nimeline Tallinna Muusikakoolis ning Tartu Ülikooli Viljandi kultuuriakadeemia muusikaosakonnas koolimuusikat.

Ta on saanud häälekoolitust Maire Elistelt, Leelo Talvikult, Mare Väljatagalt ja Sirje Medellilt.

Muusikutee 
Anet Vaikmaa on olnud Eesti Televisiooni Lasteekraani Muusikastuudio laululaps ja esinenud Estonia kontserdisaalis ka solistina (Toivo Kurmet "Vaikus laul").

Vaikmaa on tuntud eelkõige menuansambli Mahavok solisti ja klahvimängijana, kellena ta alustas 2013. aasta märtsis. Ansambli Mahavok juhiks on tema isa Heini Vaikmaa 1982. aastast. 2005. aastal alustas ta lauljateed Heini Vaikmaa stuudios mitmele artistile tausta laulmisega. 2008. aastal, kui Mahavok kontserdilavadele naasis, oli Anet Vaikmaa juba ansambli taustalaulja.

Vaikmaa avaldas 14. oktoobril 2014 loo "Musta kiviga sõrmus" (koostöö Olav Osoliniga) ja 22. mail 2015 singli "Nii nii nii" (autor Olav Osolin).

2. juulil 2015 ilmunud Mahavoki singlil laulis Vaikmaa lugu "Su kannul kõnnib saatus" (Heini Vaikmaa/Oskar Ove). Seejärel valmisid singlid "Liiga palju" (H. Vaikmaa/Ove 2017), "Elan unes" (H. Vaikmaa 2017) ning "30 sekundit stardini" (2019).

2021. aastal alustas Vaikmaa koostööd laulukirjutaja ja produtsendi Sven Lõhmusega ning septembris 2021 avaldati laul "Heades kätes", mis oli ka Suvereporteri tunnuslaul. Juunis 2022 ilmus Anet Vaikmaa soolokarjääri järgmine singel "Tuleb, mis tuleb" (koostöö Sven Lõhmusega). Lugu oli taas Suvereporteri tunnuslauluks. Aprillis 2023 tuli välja järjekordne koostöös valminud singel "Viimane tants", kus Anet Vaikmaa mängis ka kitarripartiid. "Viimane tants" oli esimest korda publiku ees TV3 saates Uus laul. Lugu jõudis Alexela kontserdimajas toimunud finaalsaatesse ja saavutas teise koha.

Juunis 2023 esitles Mahavok saates Terevisioon uut lugu "Ees on veel paremgi" (H. Vaikmaa/Ove), solistiks oli Anet Vaikmaa.

Viited

Välislingid 
Anet Vaikmaale meeldib teha positiivset peomuusikat. elmar.pleier.ee, 14. aprill 2023.
Anet oli laval koos Barbiega ohtuleht.ee, 29. mai 2023.

Eesti lauljad
Sündinud 1989